CELEX: 32021R0442
Language: lt
Date: 2021-03-11 00:00:00
Title: Komisijos įgyvendinimo reglamentas (ES) 2021/442 2021 m. kovo 11 d. kuriuo tam tikrus gaminius leidžiama eksportuoti tik pagal eksporto leidimą

2021 3 12   
               
               
                  LT
               
               
                  Europos Sąjungos oficialusis leidinys
               
               
                  L 85/190
               
            
         KOMISIJOS ĮGYVENDINIMO REGLAMENTAS (ES) 2021/442
         2021 m. kovo 11 d.
         kuriuo tam tikrus gaminius leidžiama eksportuoti tik pagal eksporto leidimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. kovo 11 d. Europos Parlamento ir Tarybos reglamentą (ES) 2015/479 dėl bendrų importo taisyklių (1), ypač į jo 6 straipsnį,
         kadangi:
         
                     (1)
                  
                  
                     2021 m. sausio 30 d. Komisija priėmė Komisijos įgyvendinimo reglamentą (ES) 2021/111 (2), kuriuo vakcinas nuo COVID-19 ir joms gaminti naudojamas veikliąsias medžiagas, įskaitant motininių ir darbinių ląstelių bankus, remiantis Reglamento (ES) 2015/479 5 straipsniu leidžiama eksportuoti tik pagal eksporto leidimą. Įgyvendinimo reglamentas (ES) 2021/111 taikomas ne ilgiau kaip šešias savaites;
                  
               
                     (2)
                  
                  
                     vakcinų nuo COVID-19 gamyba dar tik įsibėgėja ir kai kurie vakcinų gamintojai dar nėra pagaminę kiekio, kurį jie yra įsipareigoję skirti Sąjungai pagal su ja sudarytas išankstines pirkimo sutartis (IPS);
                  
               
                     (3)
                  
                  
                     atsižvelgiant į tai, kad Sąjungoje dėl vakcinų nuo COVID-19 susiklostė kritinė padėtis ir visų pirma tai, kad Sąjungoje pagamintos ar supakuotos vakcinos gali būti eksportuotos, ypač į šalis, kurios nėra pažeidžiamos, taip potencialiai pažeidžiant farmacijos pramonės prisiimtus sutartinius įsipareigojimus, yra pagrindo toliau taikyti apsaugos priemones, kuriomis būtų užkirstas kelias šių vakcinų trūkumui ir vėlavimui jas pristatyti. Todėl Sąjunga yra suinteresuota ribotą laikotarpį toliau taikyti tvarką, kuria užtikrinama, kad eksportuojant COVID-19 vakcinas, dėl kurių su Sąjunga sudarytos IPS, būtų gautas išankstinis leidimas, kad būtų užtikrintas pakankamas tiekimas Sąjungoje ir patenkinta gyvybiškai svarbi paklausa, bet kartu nebūtų pažeidžiami tarptautiniai Sąjungos įsipareigojimai šioje srityje;
                  
               
                     (4)
                  
                  
                     eksporto leidimus turėtų išduoti valstybės narės, kuriose gaminami gaminiai, kuriems taikomas šis reglamentas, jei dėl atitinkamo eksporto nekyla grėsmė nenutrūkstamam vakcinų tiekimui, vykdant Sąjungos ir vakcinų gamintojų sudarytas IPS, atsižvelgiant į jų kiekį ar kitas svarbias aplinkybes. Kad būtų užtikrintas suderintas požiūris Sąjungos lygmeniu, valstybės narės turėtų iš anksto prašyti Komisijos pateikti nuomonę ir remdamosi ta nuomone priimti sprendimą;
                  
               
                     (5)
                  
                  
                     dėl eksporto leidimų administracinių sąlygų taikant šią laikinąją tvarką turėtų spręsti pačios valstybės narės;
                  
               
                     (6)
                  
                  
                     eksporto leidimas gali būti taikomas kelioms eksportuojamoms vakcinų ir vakcinų pavyzdžių siuntoms. Siekiant palengvinti administracinį procesą ir kartu užtikrinti skaidrumą, leidimo formą reikėtų supaprastinti, kad vienam kroviniui, sudarytam iš keliems galutiniams gavėjams toje pačioje paskirties šalyje skirtų siuntų, išleidžiamų tos pačios eksporto muitinės įstaigos, būtų taikoma viena bendra prašymo ir leidimo forma. Muitinės priežiūros tikslais eksporto muitinės įstaiga turėtų būti nurodyta leidime;
                  
               
                     (7)
                  
                  
                     siekdamos užtikrinti padėties vertinimą reguliariais intervalais ir skaidrumą bei nuoseklumą, valstybės narės turėtų teikti Komisijai informaciją apie prašomus eksporto leidimus ir savo sprendimus dėl jų. Komisija turėtų reguliariai viešai skelbti šią informaciją, tinkamai atsižvelgusi į jos konfidencialų pobūdį;
                  
               
                     (8)
                  
                  
                     vaistų bendroji rinka yra labai susieta su teritorijomis už Sąjungos ribų, kaip ir jos tiekimo grandinės ir platinimo tinklai. Tai ypač aktualu kalbant apie kaimynines šalis ir jų ekonomiką, Europos laisvosios prekybos erdvės valstybes nares ir Vakarų Balkanų šalis, kurios integruojasi su Sąjunga. Taikyti eksporto leidimo reikalavimą vakcinų nuo COVID-19 eksportui į šias šalis būtų nenaudinga dėl jų artumo ir priklausomybės nuo Sąjungos tiekiamų vakcinų (dauguma tų šalių neturi savo pajėgumų pakankamam šių vakcinų kiekiui gaminti), taip pat dėl to, kad vakcinos yra esminis produktas, būtinas užkirsti kelią pandemijai toliau plisti. Todėl tikslinga šio reglamento netaikyti šioms šalims;
                  
               
                     (9)
                  
                  
                     taip pat tikslinga netaikyti eksporto leidimų reikalavimo Sutarties II priede išvardytoms užjūrio šalims ir teritorijoms, Farerų Saloms, Andorai, San Marinui ir Vatikanui, taip pat būtent muitų teritorijai nepriklausančioms valstybių narių teritorijoms, kaip antai Biuzingenui, Helgolandui, Livinjui, Seutai ir Meliljai, kadangi jie ypač priklauso atitinkamai nuo valstybių narių, su kuriomis yra susiję, miestų tiekimo grandinių arba kaimyninių valstybių narių tiekimo grandinių. Taip pat šis reglamentas neturėtų būti taikomas eksportui į valstybės narės kontinentinį šelfą arba išskirtinę ekonominę zoną, valstybės narės deklaruotą pagal Jungtinių Tautų jūrų teisės konvenciją (UNCLOS);
                  
               
                     (10)
                  
                  
                     kadangi nuostatos taikomos tik eksportui iš Sąjungos muitų teritorijos, jai priklausančioms šalims nėra poreikio nustatyti išimties, kad jos galėtų gauti neribotas siuntas iš Sąjungos. Tai visų pirma pasakytina apie Monako Kunigaikštystę (3);
                  
               
                     (11)
                  
                  
                     vadovaujantis tarptautinio solidarumo principu, eksportui, kurio paskirtis – tiekti atsargas dėl ekstremaliosios humanitarinės situacijos, eksportui pagal iniciatyvą COVAX, visų pirma į mažas ir vidutines pajamas gaunančias šalis, atsižvelgiant į jų pažeidžiamumą ir ribotas galimybes gauti vakcinų, vakcinų nuo COVID-19, įsigytų arba pristatytų bendradarbiaujant su COVAX, UNICEF ir Visos Amerikos sveikatos organizacija (PAHO), eksportui į bet kurią kitą COVAX šalį dalyvę ir valstybių narių pagal Sąjungos IPS įsigytų ir trečiajai šaliai perparduotų arba dovanotų vakcinų nuo COVID-19, eksportui eksporto leidimų tvarka neturėtų būti taikoma;
                  
               
                     (12)
                  
                  
                     išankstinio leidimo reikalavimai yra išimtiniai, turėtų būti tiksliniai ir riboto galiojimo. atsižvelgiant į tebesitęsiančius vakcinų gamybos apribojimus ir riziką, kad Sąjungoje bus vėluojama pristatyti vakcinas nuo COVID-19, kaip nurodyta 2 ir 3 konstatuojamosiose dalyse, eksporto leidimų tvarka turėtų ir toliau būti taikoma ribotą laikotarpį;
                  
               
                     (13)
                  
                  
                     kadangi Įgyvendinimo reglamente (ES) 2021/111 nustatytos priemonės yra ribotos trukmės, šis reglamentas turėtų įsigalioti kuo greičiau;
                  
               
                     (14)
                  
                  
                     šiame reglamente nustatytos priemonės atitinka pagal Reglamento (ES) 2015/479 3 straipsnio 1 dalį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Eksporto leidimas
            
               1.   Eksportuojant toliau nurodytas prekes būtina turėti I priede nustatytos formos eksporto leidimą:
               
                           a)
                        
                        
                           vakcinas nuo su SŪRS susijusių koronavirusų (SARS-CoV rūšių), kurių KN kodas šiuo metu yra 3002 20 10, nepriklausomai nuo jų pakuotės;
                        
                     
                           b)
                        
                        
                           tokioms vakcinoms gaminti naudojamas veikliąsias medžiagas, įskaitant motininių ir darbinių ląstelių bankus, kurių KN kodai šiuo metu yra ex 2933 99 80, ex 2934 99 90, ex 3002 90 90 ir ex 3504 00 90.
                        
                     
            
               2.   Šiame reglamente eksportas – tai:
               
                           a)
                        
                        
                           Sąjungos prekių eksportas pagal eksporto procedūrą, kaip apibrėžta Europos Parlamento ir Tarybos reglamento (ES) Nr. 952/2013 (4) 269 straipsnio 1 dalyje;
                        
                     
                           b)
                        
                        
                           ne Sąjungos prekių reeksportas, kaip apibrėžta to reglamento 270 straipsnio 1 dalyje, po to, kai su šiomis prekėmis buvo atliktos gamybos operacijos, įskaitant išpilstymą ir pakavimą Sąjungos muitų teritorijoje.
                        
                     
            
               3.   Eksporto leidimas pateikiamas deklaruojant prekes eksportui ir ne vėliau kaip jas išleidžiant.
            
            
               4.   Eksporto leidimą suteikia valstybės narės, kurioje gaminami gaminiai, kuriems taikomas šis reglamentas, kompetentingos institucijos ir jis išduodamas raštu arba elektroninėmis priemonėmis. Taikant šį reglamentą gamyba apima vakcinų išpilstymą ir pakavimą. Jei prekės, kurioms taikomas šis reglamentas, pagamintos ne Sąjungoje, eksporto leidimą išduoda valstybės narės, kurioje yra įsisteigęs eksportuotojas, kompetentingos institucijos.
            
            
               5.   Eksporto arba reeksporto deklaracijoje nurodomas dozių skaičius (jei tai daugiadozė talpyklė – suaugusiesiems asmenims skirtų dozių skaičius).
            
            
               6.   Be galiojančio eksporto leidimo prekes, kurioms taikomas šis reglamentas, eksportuoti draudžiama.
            
            
               7.   Kompetentinga institucija išduoda eksporto leidimą, jei atsižvelgiant į eksporto apimtį ar bet kokias kitas svarbias aplinkybes jis nekelia grėsmės su vakcinų gamintojais sudarytų Sąjungos IPS vykdymui.
            
            
               8.   Eksporto leidimas gali būti taikomas kroviniui, sudarytam iš daugiau nei vienos 1 dalyje nurodytų prekių siuntos, jei visos siuntos skirtos tai pačiai paskirties šaliai ir išleidžiamos tos pačios eksporto muitinės įstaigos.
            
            
               9.   Toliau nurodytam eksportui netaikomas šiame straipsnyje numatytas eksporto leidimas:
               
                           a)
                        
                        
                           eksportui į Albaniją, Andorą, Bosniją ir Hercegoviną, Farerus, Islandiją, Juodkalniją, Kosovą (*1), Lichtenšteiną, Norvegiją, San Mariną, Serbiją, Šiaurės Makedoniją, Šveicariją, Vatikaną ir Sutarties dėl Europos Sąjungos veikimo II priede išvardytas užjūrio šalis ir teritorijas, Biuzingeną, Helgolandą, Livinją, Seutą ir Melilją, Alžyrą, Armėniją, Azerbaidžaną, Baltarusiją, Egiptą, Jordaniją, Izraelį, Libaną, Libiją, Maroką, Moldovą, Palestiną (*2), Sakartvelą, Siriją, Tunisą, Ukrainą;
                        
                     
                           b)
                        
                        
                           eksportui į mažas ir vidutines pajamas gaunančias šalis, įtrauktas į COVAX išankstinio rinkos dalyvių įsipareigojimo mechanizmo (AMC) sąrašą (5);
                        
                     
                           c)
                        
                        
                           prekių, įsigytų arba pristatytų bendradarbiaujant su COVAX, UNICEF ir Visos Amerikos sveikatos organizacija (PAHO), eksportui į bet kurią kitą COVAX šalį dalyvę;
                        
                     
                           d)
                        
                        
                           valstybių narių pagal Sąjungos sudarytas IPS įsigytų prekių, padovanotų arba perparduotų trečiajai šaliai, eksportui;
                        
                     
                           e)
                        
                        
                           eksportui reaguojant į ekstremaliąsias humanitarines situacijas;
                        
                     
                           f)
                        
                        
                           eksportui į objektus valstybės narės kontinentiniame šelfe arba išskirtinėje ekonominėje zonoje, valstybės narės deklaruotoje pagal UNCLOS.
                        
                     Pirmos pastraipos f punkte nurodyto eksporto atveju eksporto deklaracijoje pateikiama informacija apie valstybės narės kontinentinį šelfą arba išskirtinę ekonominę zoną, į kurią turi būti įvežamos prekės, kurioms taikomas šis reglamentas, naudojant atitinkamą papildomą nuorodos kodą, kaip apibrėžta Komisijos įgyvendinimo reglamento (ES) 2015/2447 B priedo II antraštinės dalies 2 punkto 2/3 duomenų elemente (6).
            
         
         
            2 straipsnis
            Procedūra
            
               1.   Prašyme išduoti eksporto leidimą pateikiama I priede nurodyta informacija ir II priede nurodyti taikomi papildomi TARIC kodai. Be to, jame taip pat pateikiama informacija apie prekių, kurioms taikomas šis reglamentas, paskirstytų Sąjungoje nuo 2020 m. gruodžio 1 d., skaičių vakcinų dozėmis pagal valstybes nares, taip pat informacija apie prekių, kurioms taikomas šis reglamentas, paskirstytų Šiaurės Airijoje nuo Įgyvendinimo reglamento (ES) 2021/111 įsigaliojimo, skaičių vakcinų dozėmis.
            
            
               2.   Valstybių narių kompetentingos institucijos išnagrinėja prašymus išduoti eksporto leidimus kuo greičiau ir sprendimo projektą paskelbia ne vėliau nei per dvi darbo dienas nuo tos dienos, kurią prašymo teikėjas pateikė joms visą reikiamą informaciją. Išimtinėmis aplinkybėmis ir dėl tinkamai pagrįstų priežasčių tas laikotarpis gali būti pratęstas dar dviem darbo dienomis.
            
            
               3.   Valstybės narės nedelsdamos praneša Komisijai apie prašymus ir sprendimų projektus e. pašto adresu SANTE-PHARMACEUTICALS-B4@ec.europa.eu.
            
            
               4.   Jei Komisija nesutinka su valstybės narės pateiktu sprendimo projektu, ji per vieną darbo dieną nuo pranešimo gavimo pateikia kompetentingai institucijai savo nuomonę. Jei prašymas neišsamus ar netikslus, šis laikotarpis skaičiuojamas nuo tada, kai Komisijos prašymu pranešančiosios valstybės narės kompetentinga institucija pateikia prašomą informaciją. Komisija įvertina eksporto, kuriam prašomas leidimas, poveikį atitinkamų Sąjungos sudarytų IPS vykdymui. Valstybė narė nedelsdama priima sprendimą dėl prašomo leidimo, remdamasi Komisijos nuomone.
            
            
               5.   Su Sąjunga IPS sudarę vakcinų gamintojai kartu su pirmuoju prašymu išduoti leidimą pagal šį reglamentą arba Įgyvendinimo reglamentą (ES) 2021/111 pateikia atitinkamus duomenis apie savo eksportą nuo 2020 m. spalio 30 d. Komisijai (e. pašto adresu SANTE-PHARMACEUTICALS-B4@ec.europa.eu) ir kompetentingos valstybės narės institucijoms. Šioje informacijoje nurodoma vakcinų nuo COVID-19 eksporto apimtis, galutinė paskirties vieta, galutiniai gavėjai ir tikslus gaminių aprašymas. Nepateikus tokios informacijos, gali būti atsisakyta suteikti eksporto leidimus.
            
            
               6.   Valstybių narių kompetentingos institucijos gali nuspręsti prašymų išduoti eksporto leidimus nagrinėjimui naudoti elektroninius dokumentus.
            
            
               7.   Valstybių narių kompetentingos institucijos gali patikrinti pagal 6 dalį pateiktą informaciją prašymo teikėjo patalpose net ir tada, kai leidimas jau suteiktas.
            
         
         
            3 straipsnis
            Pranešimai
            
               1.   Valstybės narės nedelsdamos praneša Komisijai apie išduotus eksporto leidimus ir atmestus prašymus.
            
            
               2.   Šiuose pranešimuose pateikiama ši informacija:
               
                           a)
                        
                        
                           kompetentingos institucijos pavadinimas ir kontaktiniai duomenys;
                        
                     
                           b)
                        
                        
                           prašymo teikėjo tapatybė;
                        
                     
                           c)
                        
                        
                           paskirties šalis;
                        
                     
                           d)
                        
                        
                           sutikimas arba atsisakymas išduoti eksporto leidimą;
                        
                     
                           e)
                        
                        
                           prekės kodas;
                        
                     
                           f)
                        
                        
                           kiekis, išreikštas vakcinos dozių skaičiumi;
                        
                     
                           g)
                        
                        
                           prekių matavimo vienetas ir aprašymas;
                        
                     
                           h)
                        
                        
                           informacija apie prekių, kurioms taikomas šis reglamentas, pristatytų Sąjungoje nuo 2020 m. gruodžio 1 d., skaičių vakcinų dozėmis, suskirstytą pagal valstybes nares, kuriose vakcinos paskirstytos.
                        
                     Pranešimas siunčiamas elektroniniu būdu e. pašto adresu SANTE-PHARMACEUTICALS-B4@ec.europa.eu.
            
            
               3.   Komisija viešai skelbia informaciją apie suteiktus eksporto leidimus ir atmestus prašymus, tinkamai atsižvelgusi į pateiktų duomenų konfidencialumą.
            
         
         
            4 straipsnis
            Įsigaliojimas ir taikymas
            Šis reglamentas įsigalioja 2021 m. kovo 13 d.
            Jis taikomas iki 2021 m. birželio 30 d.
            Pagal Įgyvendinimo reglamento (ES) 2021/111 I priedą išduoti eksporto leidimai toliau galioja įsigaliojus šiam reglamentui.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 83, 2015 3 27, p. 34.
         
            (2)  2021 m. sausio 29 d. Komisijos įgyvendinimo reglamentas (ES) 2021/111, kuriuo tam tikrus gaminius leidžiama eksportuoti tik pagal eksporto leidimą (OL L 31 I, 2021 1 30, p. 1).
         
            (3)  Žr. 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1), 4 straipsnio 2 dalies a punktą.
         
            (4)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
         
            (*1)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.
         
            (*2)  Šis pavadinimas neturi būti aiškinamas kaip Palestinos Valstybės pripažinimas ir jis nekeičia valstybių narių skirtingų pozicijų dėl šio klausimo.
         
            (5)  https://www.gavi.org/news/media-room/92-low-middle-income-economies-eligible-access-covid-19-vaccines-gavi-covax-amc
         
            (6)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).
      
      
         
            I PRIEDAS
            
               1 straipsnyje nurodyto eksporto leidimo formos pavyzdys
            
            Valstybės narės užtikrina, kad išduotoje formoje aiškiai matytųsi leidimo pobūdis. Eksporto leidimas galioja visose Europos Sąjungos valstybėse narėse iki jo galiojimo pabaigos.
            
                        EUROPOS SĄJUNGA. Vakcinų nuo COVID-19 ir veikliųjų medžiagų, įskaitant motininių ir darbinių ląstelių bankus, eksportas (Reglamentas (ES) 2021/442
                     
                  
                        
                                    1.
                                 
                                 
                                    Leidimo turėtojas
                                    
                                       (EORI kodas, jei taikoma) ir papildomas TARIC kodas
                                    
                                 
                              
                     
                        
                                    2.
                                 
                                 
                                    Leidimo numeris
                                 
                              
                     
                        
                                    3.
                                 
                                 
                                    Galiojimo pabaigos data
                                 
                              
                  
                        
                                    4.
                                 
                                 
                                    Išduodančioji institucija
                                 
                              
                     
                        
                                    5.
                                 
                                 
                                    Eksporto muitinės įstaiga
                                 
                              
                     
                        
                                    6.
                                 
                                 
                                    Paskirties šalis
                                 
                              
                  
                        
                                    7.
                                 
                                 
                                    Prekės kodas
                                 
                              
                     
                        
                                    8.
                                 
                                 
                                    Kiekis
                                 
                              
                     
                        
                                    9.
                                 
                                 
                                    Matavimo vienetas
                                 
                              
                     
                        
                                    10.
                                 
                                 
                                    Prekės aprašymas
                                 
                              
                  
                        
                                    11.
                                 
                                 
                                    Vieta
                                 
                              
                  
                        
                                    7.
                                 
                                 
                                    Prekės kodas
                                 
                              
                     
                        
                                    8.
                                 
                                 
                                    Kiekis
                                 
                              
                     
                        
                                    9.
                                 
                                 
                                    Matavimo vienetas
                                 
                              
                     
                        
                                    10.
                                 
                                 
                                    Prekės aprašymas
                                 
                              
                  
                        
                                    11.
                                 
                                 
                                    Vieta
                                 
                              
                  
                        
                                    7.
                                 
                                 
                                    Prekės kodas
                                 
                              
                     
                        
                                    8.
                                 
                                 
                                    Kiekis
                                 
                              
                     
                        
                                    9.
                                 
                                 
                                    Matavimo vienetas
                                 
                              
                     
                        
                                    10.
                                 
                                 
                                    Prekės aprašymas
                                 
                              
                  
                        
                                    11.
                                 
                                 
                                    Vieta
                                 
                              
                  
                        
                                    7.
                                 
                                 
                                    Prekės kodas
                                 
                              
                     
                        
                                    8.
                                 
                                 
                                    Kiekis
                                 
                              
                     
                        
                                    9.
                                 
                                 
                                    Matavimo vienetas
                                 
                              
                     
                        
                                    10.
                                 
                                 
                                    Prekės aprašymas
                                 
                              
                  
                        
                                    11.
                                 
                                 
                                    Vieta
                                 
                              
                  
                        
                                    12.
                                 
                                 
                                    Parašas, vieta ir data, antspaudas
                                 
                              
                  
               Eksporto leidimo formos aiškinamosios pastabos
            
            Jei nenurodyta kitaip, privaloma užpildyti visus langelius.
            6–10 langeliai pakartoti 4 kartus, kad būtų galima prašyti leidimo 4 skirtingiems gaminiams.
            
                        1 langelis
                     
                     
                        Leidimo turėtojas
                     
                     
                        Bendrovės, kuriai išduodamas leidimas, visas pavadinimas bei adresas ir, jei taikoma, EORI kodas.
                        Papildomas TARIC kodas, kaip apibrėžta II priede.
                     
                  
                        2 langelis
                     
                     
                        Leidimo numeris
                     
                     
                        Eksporto leidimą išduodanti institucija įrašo leidimo numerį, sudarytą taip: XXyyyy999999, čia XX – išduodančiosios valstybės narės dviraidis geonomenklatūros kodas (1), yyyy – 4 skaitmenų leidimo išdavimo metai, 999999 – XXyyyy kodo dalies atžvilgiu unikalus 6 skaitmenų kodas, priskirtas išduodančiosios institucijos.
                     
                  
                        3 langelis
                     
                     
                        Galiojimo pabaigos data
                     
                     
                        Išduodančioji institucija gali nustatyti leidimo galiojimo pabaigos datą. Ši data negali būti vėlesnė nei 2021 m. birželio 30 d.
                        Jei išduodančioji institucija nenustato galiojimo pabaigos datos, leidimas nustoja galioti ne vėliau nei 2021 m. birželio 30 d.
                     
                  
                        4 langelis
                     
                     
                        Išduodančioji institucija
                     
                     
                        Valstybės narės institucijos, išdavusios eksporto leidimą, visas pavadinimas ir adresas.
                     
                  
                        5 langelis
                     
                     
                        Eksporto muitinės įstaiga
                     
                     
                        Muitinės įstaigos, kuriai pateikta eksporto deklaracija, visas pavadinimas ir Sąjungos kodas.
                     
                  
                        6 langelis
                     
                     
                        Paskirties šalis
                     
                     
                        Prekių, dėl kurių išduodamas leidimas, paskirties šalies dviraidis geonomenklatūros kodas.
                     
                  
                        7 langelis
                     
                     
                        Prekės kodas
                     
                     
                        Suderintos sistemos arba Kombinuotosios nomenklatūros (2) skaitinis kodas, pagal kurį išduodant leidimą klasifikuojamos eksportuojamos prekės.
                     
                  
                        8 langelis
                     
                     
                        Kiekis
                     
                     
                        Prekių kiekis, matuojamas 9 langelyje nurodytais matavimo vienetais.
                     
                  
                        9 langelis
                     
                     
                        Matavimo vienetas
                     
                     
                        Matavimo vienetas, kuriuo išreikštas 8 langelyje nurodytas kiekis. Naudotini vienetai yra vakcinų dozių skaičius.
                     
                  
                        10 langelis
                     
                     
                        Prekės aprašymas
                     
                     
                        Laisvos formos aprašymas, pakankamai tikslus, kad prekes būtų galima identifikuoti.
                     
                  
                        11 langelis
                     
                     
                        Vieta
                     
                     
                        Valstybės narės, kurioje yra prekės, geonomenklatūros kodas. Jei prekės yra išduodančiosios institucijos valstybėje narėje, šis langelis turi būti paliktas tuščias.
                     
                  
                        12 langelis
                     
                     
                        Parašas, antspaudas, vieta ir data
                     
                     
                        Išduodančiosios institucijos parašas ir antspaudas. Leidimo išdavimo vieta ir data.
                     
                  
               (1)  2020 m. spalio 12 d. Komisijos įgyvendinimo reglamentas (ES) 2020/1470 dėl šalių ir teritorijų nomenklatūros, taikomos Europos tarptautinės prekybos prekėmis statistikai, ir kitos verslo statistikos geografinio suskirstymo (OL L 334, 2020 10 13, p. 2).
            
               (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
         
      
      
         
            II PRIEDAS
            Papildomi TARIC kodai
            
                        Bendrovė
                     
                     
                        
                           Papildomas TARIC kodas
                        
                        (vakcinų nuo su SŪRS susijusių koronavirusų (SARS-CoV rūšių))
                     
                     
                        
                           Papildomas TARIC kodas
                        
                        veikliųjų medžiagų (1)
                        
                     
                  
                        AstraZeneca AB
                     
                     
                        4500
                     
                     
                        4520
                     
                  
                        Pfizer/BioNTech
                     
                     
                        4501
                     
                     
                        4521
                     
                  
                        Moderna Switzerland/Moderna Inc
                     
                     
                        4502
                     
                     
                        4522
                     
                  
                        Janssen Pharmaceutica NV
                     
                     
                        4503
                     
                     
                        4523
                     
                  
                        CureVac AG
                     
                     
                        4504
                     
                     
                        4524
                     
                  
                        Sanofi Pasteur/GlaxoSmithKline Biologicals S.A
                     
                     
                        4505
                     
                     
                        4525
                     
                  
                        Novavax
                     
                     
                        4506
                     
                     
                        4526
                     
                  
                        Kiti gamintojai
                     
                     
                        4999
                     
                     
                        4999
                     
                  
               
            
                        Bendrovė
                     
                     
                        
                           Papildomas TARIC kodas
                        
                        kitoms medžiagoms (2)
                        
                     
                  
                        Visi gamintojai
                     
                     
                        4599
                     
                  
               (1)  Vakcinoms nuo su SŪRS susijusių koronavirusų (SARS-CoV rūšių) gaminti naudojamos veikliosios medžiagos, įskaitant motininių ir darbinių ląstelių bankus.
            
               (2)  (1) Kitos medžiagos – gaminiai ar medžiagos, kurie nebus naudojami vakcinoms nuo su SŪRS susijusių koronavirusų (SARS-CoV rūšių) gaminti, bet kurių KN kodai tokie pat kaip aktyviųjų medžiagų.